Hajšelová, Petra, poslankyňa NR SR (2020-04-28):
Ďakujem za slovo, pán predsedajúci. Vážené kolegyne poslankyne, kolegovia poslanci, ja sa vo svojom vystúpení nechcem venovať nejakým osobným invektívam, ale témam, ktoré sú v oblasti justície dôležité z pohľadu občana a pre občana. Určite mi dáte za pravdu, ak poviem, že vláda Slovenskej republiky, ako aj my všetci máme dôležitú úlohu spočívajúcu v obnove dôvery širokej verejnosti v štátne inštitúcie, súdy a sudcov a k právnemu štátu ako takému. Podľa dostupných prieskumov súdom nedôveruje až 64 % opýtaných, z toho 42 % im skôr nedôveruje a 22 % im nedôveruje vôbec. K nedôveryhodnosti súdov prispieva miera korupcie na súdoch, dĺžka súdnych konaní, rovnosť pred zákonom, spravodlivosť rozsudkov, ako aj samotná osoba sudcu, čiže jeho nezávislosť, odbornosť a podobne. Nie je tajomstvom, že na súdoch vznikali klany, a jedným z dôvodov zdĺhavosti súdnych konaní bola aj skutočnosť, že súdy boli obsadzovaní sudcami bez, ktorí nespĺňali kvalifikačné, ako aj osobnostné kritériá, ale mali politické krytie, pričom nezávislé súdnictvo je jedným z pilierov právneho štátu. Počas mojej praxe som sa stretla s množstvom ľudí, ktoré ma požiadalo o pomoc či právnu radu. A viete, čo bolo spoločnými elementmi dôvodu žiadostí o pomoc? Jednak to bola nedostatočná znalosť práva, čo je úplne prirodzené, pretože nie každý môže byť právnik, ale čo je podstatnejšie, ľudia nedôverujú v súdnictvo a nevedia sa domôcť svojho práva. Zároveň súdne konania sú neprimerane dlhé a zásada hospodárnosti a rýchlosti konania sa javí len akási fráza. A ďalším dôvodom bola nedôvera v súdy a sudcov, ba dokonca častokrát vznikali rôzne podozrenia z ovplyvňovania či podplácania protistranou. Vážené kolegyne, kolegovia, toto je názor, ktorý mi bol prezentovaný od občanov. Aj z uvedeného dôvodu som veľmi rada, že súčasná vláda sa zaviazala a zahrnula už do prvej kapitoly programového vyhlásenia vlády boj proti korupcii s víziou budovania férového a transparentného Slovenska. Bohužiaľ, okrem iného sme svedkami aj rôznych korupčných káuz a prepojení sudcov s politikmi a mafiánmi, hoci sudcovia by mali byť reprezentantmi práva a spravodlivosti bez politických a iných zásahov do svojej rozhodovacej činnosti. Je na mieste, ak poviem, že práve korupcia ohrozuje právny štát, demokraciu a ľudské práva, podkopáva dobrú vládu, slušnosť a sociálnu spravodlivosť, narúša hospodársku súťaž, bráni hospodárskemu rozvoju a ohrozuje stabilitu demokratických inštitúcií a morálne základy spoločnosti. Je to proste negatívny spoločenský jav s dopadom tak na štát, spoločnosť, ako aj na občana. Opäť mi určite dáte za pravdu, že boj proti korupcii na všetkých úrovniach riadenia štátu a spoločnosti musí byť jednou z našich priorít. A opäť sa v mojom vystúpení vrátim k štatistikám. Podľa štatistík priemerná dĺžka konania v trestných veciach je 4,6 mesiaca, vo veciach starostlivosti o maloletých je to 8,3 mesiaca, v občianskoprávnych veciach je to 20,8 mesiaca a v obchodnoprávnych veciach je to takmer 21,6 mesiaca. Preto opäť musím konštatovať, že som veľmi rada, že v programovom vyhlásení vlády sa počíta aj so zavedením časových rámcov na rozhodovanie v jednotlivých veciach, dokedy má byť aká vec rozhodnutá. Je nemysliteľné, aby súdne konania trvali niekoľko mesiacov, ba rokov. Som názoru, že základnou povinnosťou súdu a sudcu je zabezpečiť taký procesný postup v súdnom konaní, ktorý čo najskôr odstráni stav právnej neistoty, kvôli ktorému sa účastník konania na súd obrátil so žiadosťou o jeho rozhodnutie. Preto je potrebné eliminovať pretrvávajúci problém neprimeranosti dĺžky súdnych konaní na jednotlivých súdoch. Súdy musia pracovať rýchlejšie, efektívnejšie a transparentne, aby to v prvom rade pocítil občan. Jednoznačne dĺžka súdneho konania je z pohľadu občana jedným z najdôležitejších kritérií fungovania súdov, pretože tu platí, že neskoro poskytnutá spravodlivosť, je spravodlivosť odmietnutá. Ďalším z bodov programového vyhlásenia vlády je podpora zavedenia špecializácie sudcov na hlavné agendy. Aj v tomto smere je špecializácia sudcov, by mala byť, významným spôsobom dopom..., dopomôcť k tomu, aby sa účastníci konania dočkali skorých a kvalitných rozhodnutí. Špecializácia sudcov pramení aj z potreby a..., z potreby adaptovať sa na legislatívne zmeny, ktoré sú výsledkom prijímania nových právnych predpisov, či už na medzinárodnej, európskej, ako aj vnútroštátnej úrovni, pričom ich špecializácia môže zabezpečiť, aby sudcovia mali potrebné znalosti v oblasti svojej jurisdikcie. Ja si uvedomujem, že ideálna krajina neexistuje. Ale našou prioritou, nás všetkých, by malo byť docieliť, snaha docieliť, aby každý občan bez ohľadu na svoje postavenie, zárobkové a majetkové pomery sa vedel domôcť svojho práva bez zbytočných prieťahov, aby nezávislosť a nestrannosť súdnictva existovala z faktického hľadiska a bola zaručená zákonom a aby verejná dôvera v súdnictvo tam, kde sa stratila, sa obnovila a zachovala. Ďakujem. (Potlesk.)